Primul nume mare care contestă transferul lui Radu Drăgușin: "A greșit foarte mult! Vă dau scris că la Bayern juca"
Radu Drăgușin a ales, în ianuarie, să se transfere la Tottenham de la Genoa, chiar dacă și Bayern Munchen i-a făcut o ofertă.
Bayern Munchen i-ar fi făcut chiar o ofertă mai bună lui Drăgușin din punct de vedere financiar, însă impresarul Florin Manea a spus că jucătorul a ales transferul la Tottenham pentru că visa să evolueze în Premier League.
Ionel Ganea: "Drăgușin a greșit foarte mult cu transferul la Tottenham. Vă dau scris că la Bayern ar fi jucat"
La aproape două luni după transfer, Drăgușin a evoluat în doar trei meciuri la Tottenham, în total aproximativ 30 de minute. Ionel Ganea (50 de ani), fostul atacant al naționalei României, spune că fundașul a greșit când a ales transferul în Premier League pentru că la Bayern Munchen ar fi avut mult mai multe șanse de a juca.
Ganea, fotbalist cu 107 meciuri și 34 de goluri în Bundesliga, susține că "nemții sunt foarte corecți", iar Drăgușin ar fi evoluat constant la Bayern Munchen dacă alegea transferul în Germania și arăta seriozitate la antrenamente.
"Eu cred că Edi Iordănescu și-a făcut un nucleu de jucători, dar unii nu mai joacă la echipele lor. Moldovan a făcut foarte bine că s-a dus la Atletico, dar trebuia să se aștepte că va avea o concurență foarte mare.
Fundașul ăsta central (n.r - Radu Drăgușin) a greșit că s-a dus la Tottenham. Varianta Bayern era foarte bună, nu bună. Vă dau eu scris că Drăgușin juca la Bayern și juca și în Liga Campionilor! A greșit foarte mult. În Anglia e o politică a antrenorilor, mai ales în perioada asta de mercato. Te ia numai dacă le arde lor buza și te bagă, dar dacă ei nu te bagă, atunci ai numai de pierdut. Nu știu care e potențialul lui Drăgușin, dar el a jucat în Italia. La Tottenham e concurență mare pe post.
Vă dau scris că Drăgușin juca la Bayern! În Germania, nemții sunt foarte corecți. Dacă îți vezi de treabă și muncești, ai numai de câștigat cu ei. Tottenham nu se compară niciodată cu Bayern. Tottenham niciodată nu a avut o constanță foarte mare. A fost doar atunci cu Pochettino, când a avut o echipă foarte bună", a spus Ionel Ganea, la Prosport Live.
De la transferul la Tottenham, Drăgușin a jucat câte 10 minute în partidele cu Manchester United (2-2), Brentford (3-2) și Everton (2-2). Ulterior, la alte patru partide ale lui Spurs, fundașul român a fost rezervă neutilizată, Ange Postecoglou preferând cuplul de fundași centrali format din Cristian Romero și Micky van de Ven.
Urmăriți SPORT.RO și pe Google News